ઝેવ અને રોબોન બંને ધ્યાનથી સાંભળતા હતા. બંનેના મગજમાં તે સમયના લોકો અને તેની સ્થિતિનું ચિત્રાંકન કરવાની મથામણ ચાલી રહેલી. ઝેવે પૂછ્યું, ‘તો પૃથ્વીના બદલાવની શરૂઆત થઈ ગયેલી તો એની અસર માણસો સિવાયના જીવો ઉપર કેવી પડી?’ ‘બહુ જ નેગેટિવ અસર પર્યાવરણ પર પડેલી ઝેવ. એક તો આમ પણ એકવીસમી સદી શરૂ થાય એ પહેલા માણસોના પ્રતાપે ઘણાં બધા પ્રાણીઓ કે કીટકોની અલભ્ય જાતો લુપ્ત થઈ ગયેલી. એમાં મોટા લેવલે ક્લાઈમેટ ચેન્જ થવા લાગ્યું. તો અસર તો થાય જ ને. જેમ કે બોર્નિયોના જંગલ નષ્ટ પામ્યા. આફ્રિકન સિંહ લુપ્ત થવાની કગાર ઉપર હતા જો કે એશિયાટિક લાયન બચ્યા હતા. અમુક જાતિના વાંદરાની સંખ્યા પણ ઘટતી જતી હતી.’ વિનસને અટકાવીને રોબોને પૂછ્યું કે આ નુકસાન અટકાવવા માટે માણસોએ પ્રયત્નો કેમ ન કર્યા?